b'\n_START_ARTICLE_\nHarad\n_START_SECTION_\nGeografija\n_START_PARAGRAPH_\nPokrajina je bila vro\xc4\x8da, prepredena s pu\xc5\xa1\xc4\x8davami in gozdovi. Omenjata se dve gorski verigi \xe2\x80\x93 Sivo gorovje na zahodu in Rumeno gorovje na vzhodu daljnega Harada._NEWLINE_O rastlinstvu in \xc5\xbeivalstvu je znano zelo malo, \xc5\xa1e najve\xc4\x8d se omenja m\xc3\xbbmakil, orja\xc5\xa1ko, slonu podobno bitje, ki je bilo uporabljeno tudi v bitki na Pelennorskih poljanah.\n_START_SECTION_\nPrebivalstvo\n_START_PARAGRAPH_\nPrevladujo\xc4\x8de ljudstvo v Haradu so Haradrim (Barangili po gondorsko). Verjetno so bili bogata in dobro oboro\xc5\xbeena sila. Po zna\xc4\x8daju naj bi bili drzni in kruti, po izgledu pa visoki, temnopolti, s \xc4\x8drnimi o\xc4\x8dmi in dolgimi \xc4\x8drnimi lasmi. Prebivalci daljnega Harada so spominjali celo na poltrole. O izgledu \xc5\xbeensk ni znanega ni\xc4\x8desar.\n_START_SECTION_\nOro\xc5\xbeje in obleka\n_START_PARAGRAPH_\nRde\xc4\x8da barva je za\xc5\xa1\xc4\x8ditni znak haradske vojske, saj se pojavlja na obla\xc4\x8dilih (dolga \xc5\xa1krlatna ogrinjala in bakreni oklepi), oro\xc5\xbeju (ukrivljene sablje, kopja, loki), na pregrinjalih za \xc5\xbeivali ter celo kot vojna barva na obrazu. Haradski grb prav tako predstavlja \xc4\x8drna ka\xc4\x8da na \xc5\xa1krlatni podlagi. Njihovi \xc5\xa1\xc4\x8diti so \xc4\x8drno-rumeni in okrogli, z velikimi bodicami. Kot nakit uporabljajo velike koli\xc4\x8dine zlata, poleg uhanov in ovratnikov ter si ga prepletajo v lase.\n_START_SECTION_\nOdnosi s sosednjimi de\xc5\xbeelami\n_START_PARAGRAPH_\nSprva je bil Harad z N\xc3\xbamenorci in ljudmi s severa v trgovskih odnosih, pozneje pa so zaradi skrhanih vezi ju\xc5\xbene de\xc5\xbeele za\xc4\x8dele predstavljati voja\xc5\xa1ko nevarnost. Temu je botroval Sauronov vpliv, ki je bil na jugovzhodu prisoten najbr\xc5\xbe \xc5\xbee od za\xc4\x8detka njegovega prodora, medtem ko so mu dobro razvite jugozahodne obmorske de\xc5\xbeele sledile sorazmerno pozno, \xc5\xa1ele proti koncu druge dobe. Po padcu N\xc3\xbamenorja med Haradrim in kraljestvi iz Srednjega sveta ni bilo ve\xc4\x8d dobrih odnosov._NEWLINE_Haradrim so od takrat naprej predstavljali gro\xc5\xbenjo tako po kopnem (imeli so velike vojske pe\xc5\xa1akov, konjenikov in jezdecev m\xc3\xbbmakilov) kot tudi po morju. Najbolj znano in najmogo\xc4\x8dnej\xc5\xa1e pristani\xc5\xa1\xc4\x8de bli\xc5\xbenjega Harada se imenuje Umbar, ki je zaradi svoje lege predmet neprestanih zavojevanj s strani Harada in Gondorja.'